
Slovenská republika je od 1. februára 1998 zmluvnou stranou Rámcového dohovoru Rady Európy na ochranu národnostných menšín (ďalej len RDNM alebo rámcový dohovor). Dohovor zakladá monitorovací mechanizmus plnenia záväzkov vo vzťahu k jeho zmluvným stranám. Štáty, zmluvné strany dohovoru, majú záväzok predkladať v pravidelných päťročných intervaloch správu o legislatívnych a iných opatreniach prijatých na splnenie záväzkov stanovených v RDNM. Na ich základe a na základe výsledkov návštevy hodnoteného štátu vypracuje poradný výbor k RDNM svoj posudok. Posudok a komentár zmluvnej strany k posudku je podkladom pre rezolúciu, ktorú vo vzťahu k hodnotenému štátu prijíma Výbor ministrov Rady Európy. Rezolúcia identifikuje oblasti, ktorým by mal hodnotený štát venovať pozornosť a pracovať na ich zlepšovaní.
Rezolúcia Výboru ministrov Rady Európy vo vzťahu k implementácii RDNM v SR
č. CM/ResCMN(2016)6 bola prijatá dňa 13. apríla 2016, čím sa štvrté monitorovacie kolo ukončilo. Rezolúcia vychádza z posudku poradného výboru RDNM o SR č. ACF/OP/IV(2014)004 z 3. decembra 2014 a stanoviska SR k posudku a stanoviska SR k posudku schváleného záverom vedenia Ministerstva zahraničných vecí a európskych záležitostí SR č. 173 z 28. mája 2015. Posudok poradného výboru obsahuje odporúčania zostavené na základe informácií zo 4. periodickej správy o implementácii RDNM v SR (schválenej uznesením vlády SR č. 718 z 18. decembra 2013), ako aj z návštevy delegácie poradného výboru na Slovensku, ktorá sa uskutočnila v dňoch 22. – 23. septembra 2014.
Hlavným účelom predkladaného materiálu je informovať o priebehu a výsledkoch štvrtého kola monitorovania úrovne implementácie rámcového dohovoru v SR. Ide o referenčný dokument, ktorého ambíciou nie je analyzovať výsledky monitoringu. Analýza odporúčaní poradného výboru a Výboru ministrov Rady Európy je úlohou zainteresovaných subjektov v rámci ďalšieho kola monitoringu úrovne implementácie RDNM na Slovensku. V uvedenom duchu je koncipovaný i návrh uznesenia vlády SR k predkladanému materiálu.
Správa o priebehu a výsledkoch štvrtého kola monitoringu úrovne implementácie rámcového dohovoru v SR má štandardnú formu, ktorá bola použitá aj pri vypracovaní predchádzajúcich troch správ týkajúcich sa monitorovania jednotlivých kôl – rovnako ako pri monitorovaní implementácie Charty regionálnych alebo menšinových jazykov v SR. Text posudku poradného výboru o uplatňovaní rámcového dohovoru SR, stanovisko SR k predmetnému posudku a text rezolúcie Výboru ministrov Rady Európy sú nemenné.
Predkladaný materiál schválilo vedenie Ministerstva zahraničných vecí a európskych záležitostí SR na svojom zasadnutí dňa 4. augusta 2016.
Materiál bol zaradený do riadneho medzirezortného pripomienkového konania, ktoré prebiehalo v dňoch 4.- 17. augusta 2016. Ministerstvo zahraničných vecí a európskych záležitostí SR obdržalo k materiálu obyčajné pripomienky Ministerstva kultúry SR, Úradu vlády SR a Úradu splnomocnenca vlády SR pre národnostné menšiny, ktoré boli akceptované a zapracované do materiálu.
Správa o priebehu a výsledkoch štvrtého kola monitorovania úrovne implementácie Rámcového dohovoru na ochranu národnostných menšín v SR bola schválená na XXI. zasadnutí Výboru pre národnostné menšiny a etnické skupiny uznesením č. 85 z 13. septembra 2016 a následne predložená na rokovanie Rady vlády SR pre ľudské práva, národnostné menšiny a rodovú rovnosť, ktorá ju uznesením č. 163 z 9. decembra 2016 zobrala na vedomie.
Predkladaný materiál nemá vplyv na verejné financie, podnikateľské prostredie, žiadne sociálne vplyvy, ani vplyv na životné prostredie a informatizáciu spoločnosti.
 


